GiliGold/VAD_KnessetCorpus huggingface dataset:
צבי האוזר: אני רוצה לשאול את מנהלת הוועדה כמה פעמים חברת הכנסת סטרוק הגישה ערעורים.
צבי האוזר: חברת הכנסת סטרוק העלתה למשל את שאלת ט' באב, שבעיניי זה היה משהו באמת משמעותי שכנסת ישראל לא תציין ט' באב ב-א' באב?
צבי האוזר: תציין את ט"ו באב או במקום אחר.
צבי האוזר: על זה נחמץ לבי ואני חושב שהוועדה הזאת התכנסה.
צבי האוזר: אבל יש לי איזושהי תחושה, ואולי אני חושד בכשרים, כי אמרת שלא כל אחד מערער, אבל אם חברת הכנסת סטרוק היא המובילה בערערים, מתגנבת לי תחושה - - -
אמיר אוחנה: אלא אם היא מובילה בהצעות לסדר.
צבי האוזר: אני אשמח לבדוק את זה.
שלמה קרעי: אני לא רוצה שתרגיש כמו בלעם בן בעור שאתה בא לקלל ונמצא מברך.
שלמה קרעי: אתה בסך הכול מעיד על הנחישות של חברת הכנסת סטרוק.
צבי האוזר: אני מכיר את נחישותה ואני מעריך את נחישותה אבל אני כאן דן לגופה של ועדה של כנסת שהיא עיוורת צבעים לאדם כזה או אחר.
צבי האוזר: אני מעלה במסגרת הנחישות את השאלה האם הגשת ערערים, כמוה כחלופה דלה – דלה עד מאוד – לקבלת נפח בפעילות פרלמנטרית, בהוכחה של נחישות, חלופה דלה מאוד לדיון במליאה.
צבי האוזר: אני אומר שיכול להיות שהבדיקה הזאת לא תעלה ואני חושד בכשרים כי לא בדקתי את הנתונים לפני כן.
שלמה קרעי: אל תשאל כמה פעמים.
שלמה קרעי: תשאל כמה נושאים.
צבי האוזר: אם יעלה שחברת הכנסת סטרוק מערערת באופן בלתי פרופורציונאלי לעוד 119 חברי כנסת, זה אומר סוג של דרשני וזה גם אומר איזה דבר, שצריך גם למנן את הערעורים כי בכל פעם - - -
שלמה קרעי: אולי גם רוויזיה לא מוצאת חן בעיניך.
איתן גינזבורג: נאפשר לסגן יושב ראש הכנסת שמייצג כאן את הנשיאות.
- דדון: לפי הבדיקה שלנו הוגשו עד היום 23 ערעורים מתוכם 7 הוגשו על ידי חברת הכנסת אורית סטרוק והיא אכן המובילה.
שלמה קרעי: כמה מתוך השבעה האלה הם על אותו נושא?
שלמה קרעי: שלושה מתוכם זה רק על הנושא הזה.
- דדון: פר ערעור.
שלמה קרעי: זאת אומרת, ארבעה-חמישה נושאים.
אמיר אוחנה: אני מאמין שהיא גם המובילה בהגשת הצעות לסדר.
צבי האוזר: אינני יודע.
צבי האוזר: אני רק אומר שתחושתי הסובייקטיבית, ואני רואה שיש לה גם ממד אובייקטיבי כי אני לא ספרתי ובהן צדק לא אמרתי ולא ידעתי את הסיפור הזה, אבל הכנסת סטרוק מערערת בהיקף של שליש מהבית הזה.
צבי האוזר: אשר על כן אמירה לגופה של ההצעה הנוכחית שאני מבקש לדחות את הערעור היא בנסיבות הכוללות, נראות לי סבירות.
צבי האוזר: כשאני משווה את הערעור הזה לעומת הערעור על ט' באב, בעיניי זה בנצ'מארק.
צבי האוזר: שם שנדמה לי שיש טעם חזק להפעיל את אותו כלי שצריך להפעיל אותו במסורה.
צבי האוזר: למדתי את זה מיושב ראש הכנסת הקודם יריב לוין שאף אחד לא יחשוש שיש לו משהו כנגד ערעוריה של חברת הכנסת סטרוק.
צבי האוזר: אותו נוהג ונוהל של הוועדה הזאת בשבתה בנושא הזה להקפיד על המסורה בשביל להקפיד על טיבו של הדיון הפרלמנטרי אל מול הרצון האוטנטי הטוב והחיובי, של כולם להעלות דיונים לסדר היום.
איתן גינזבורג: גם אני יכול להעיד שבשבתי בתפקיד הזה בקדנציה הקודמת, היושב ראש לוין באמת עמד על כך שהחלטת הנשיאות לא השתנתה אלא במקרים חריגים.
איתן גינזבורג: זאת אמירה כללית.
צבי האוזר: גם כאן אני אשמח לסטטיסטיקה.
צבי האוזר: יכול להיות שאני כהדיוט מושלם, ירוק הגעתי לכאן, לפעמים אני לא מדבר דברי חכמה.
שלמה קרעי: אתם שברתם את כל הכללים.
צבי האוזר: אני אשמח לסטטיסטיקה כמה ערעורים התקבלו במושבים של יושב ראש קודם, שלא יהיה כאן איזשהו חשש של איפה ואיפה כי הוועדה הזאת צריכה להיות עיוורת לשאלת הזהות המפלגתית.
צבי האוזר: אם כן, אני אודה למנהלת הוועדה אם תעביר לנו את הסטטיסטיקה.
צבי האוזר: זה יהווה לנו כלי טוב.
איתן גינזבורג: כל ההצעות לסדר שאושרו, כולן, אחת היא לא של הקואליציה.
איתן גינזבורג: כולן של האופוזיציה.
צבי האוזר: אני מבקש סטטיסטיקה על הערערים.
צבי האוזר: אנחנו הרי מתכנסים כמעט מדי שבוע.
משה ארבל: אדוני היושב ראש, סגן יושב ראש הכנסת, חבריי חברי הכנסת, מכובדיי.
משה ארבל: ישב כאן בדיון סגן יושב ראש הכנסת שברמה האישית אני מעריך, מוקיר ואפילו ידידו, חבר הכנסת צביקה האוזר.
משה ארבל: הוא לא טען טענה אחת לגופה של ההצעה לסדר ולגופו של נושא כי אני מניח שמאוד מאוד קשה לו גם הסוגיה לגופה.
משה ארבל: הוא ניסה לשכנע אותנו בלהטוטנות על סוגיית המספרים וכמות הפניות של חברת הכנסת אורית סטרוק כאשר הוא בעצמו מאז תחילתה של הכנסת הנוכחית הגיש בפועל אפס הצעות דחופות לסדר מתחילת הכנסת ידיו היו עמוסות עבודה, שתי בקשות בלבד לדיון מהיר ושתי בקשות להצעות לסדר רגילות שהיו חלק מימים שהכנסת ציינה וממילא במכסה הסיעתית יכול היה לקבל אותם, יום אחד הוקרה לפצועי מערכות ישראל ויום לציון עקירת גוש קטיף, שזה היה חלק מהמליאה שם היה נציג מפלגתו, תקווה חדשה.
אורית סטרוק: שאני יזמתי.
שלמה קרעי: שאורית יזמה.
איתן גינזבורג: חבר הכנסת ארבל, סגן יושב ראש הכנסת שנמצא כאן לא מייצג את עמדתו האישית אלא את עמדת הנשיאות.
איתן גינזבורג: אני מציע לדבר על עמדת הנשיאות ולא ברמה האישית.
שלמה קרעי: הוא ירד לרמה האישית.
שלמה קרעי: הוא ביקש פרטים על אורית סטרוק.
שלמה קרעי: על זה לא דיברת כשהוא שאל כמה אורית סטרוק הגישה וכמה לא.
שלמה קרעי: תהיה הוגן.
איתן גינזבורג: באותה מידה יכול היה לשבת כאן מרגי.
משה ארבל: יחד עם זאת, העמדה הזאת שהציג סגן יושב ראש הכנסת ביחס לחברת הכנסת אורית סטרוק ועתירותיה לוועדת הכנסת נובעות מסיבה מאוד פשוטה – היא חרוצה פרלמנטרית, היא מגישה המון הצעות לסדר, מדי שבוע, ולכן באופן סטטיסטי כאשר אתה לא מגיש בכלל וכאשר אתה מגיש הרבה, וכאשר אתה מרגיש נפגע, הגיוני וטבעי שתמצה – וזה מתבקש – את הכלים הפרלמנטריים העומדים לרשותך כדי להעלות לסדר היום נושאים שהם באמת בליבת הסוגיות הנוגעות לחברה.
משה ארבל: נשיאות הכנסת שולחת לכאן נציג והוא נציג מוערך – ברמה האישית אני באמת מעריך - ואני אומר הגם שצביקה האוזר הגיש אפס הצעות דחופות לסדר מתחילת הכנסת הנוכחית, אני בטוח שהוא פועל ועושה עבודה פרלמנטרית מאומצת בנושאים רבים אחרים.
משה ארבל: הכלים הפרלמנטריים הם רבים, מגוונים וחשובים ואין בכך חלילה וחס להעיד על עצלות או דברים אחרים.
צבי האוזר: חבר הכנסת ארבל, אני מזמין אותך להצטרף לוועדת חוץ וביטחון ולוועדת המשנה למודיעין ותוכל להתרשם מעבודה פרלמנטרית בהסתכלות כוללת.
משה ארבל: צביקה, אני בהחלט התכוונתי לכל מילה.
צבי האוזר: מי שמחרים ועדות באופן סיסטמתי, בוחר לעצמו את הכלים.
משה ארבל: חברת הכנסת אורית סטרוק לא מחרימה ועדות ולמרות זאת עדיין מגישה הצעות לסדר.
משה ארבל: כמדומני היא גם חברת ועדת חוץ וביטחון.
משה ארבל: לא באתי לתת לך ציונים.
משה ארבל: אני באתי לומר שהמשחק עם המספרים וכמות הערערים שמגישה חברת הכנסת סטרוק הוא לא הוגן והוא לא רלוונטי.
צבי האוזר: הוא רלוונטי לדיון והוא הוגן.
צבי האוזר: הבנתי שהשאלה שלי איננה רלוונטית, כמה אני מגיש.
צבי האוזר: כסגן יושב ראש כנסת אני בא להציג א הטיעון, כאשר מדובר שלוקח חבר כנסת כלי ומשתמש בו בצורה לא פרופורציונאלית לכנסת, יש לזה הקשר ויש לזה טעם כי הפעמים בהם תידחה בקשת הערעור של חברת הכנסת כנראה יהיו גדולים יותר.
צבי האוזר: אשמח לבדוק כמה פעמים אושרו הצעות דחופות לסדר של חברת הכנסת אורית סטרוק.
אורית סטרוק: אדוני היושב ראש, אפשר להפסיק לדבר עלי ולהתחיל לדבר על הנושא?
אורית סטרוק: השאלה היא אם הנגב צריך לעלות על השולחן או לא.
משה ארבל: השאלה היא אחרת.
משה ארבל: השאלה היא האם באמת יש זכות דיבור לחבר כנסת שמקבל זכות דיבור מהיושב ראש או שזאת המלצה בלבד.
משה ארבל: אני אשלים את הטיעון.
משה ארבל: אם פתחת לדיון, אני אשמח לקבל גם תשובה מסגן יושב ראש הכנסת אבל תנו לי להשלים את הדברים.
משה ארבל: השימוש הזה במשחק המספרים ביחס לחברת הכנסת סטרוק ומבלי לדון לגופה של הצעה וחשיבותה ודחיפותה של הצעה, חוטא לתפקידך.
משה ארבל: גם אני ישבתי בכיסא הזה כסגן יושב ראש כנסת והגנתי על עמדות הנשיאות וזה לגיטימי שתעשה את זה ואפילו מתבקש, בין אם אתה חבר קואליציה או חבר אופוזיציה, בכובעך כחבר הנשיאות.
משה ארבל: זה בסדר גמור.
משה ארבל: אבל - ואני יודע שלא היה לך נוח לדון לגופה של הצעה לסדר - לגופה של הצעה לא נימקת ולא אמרת מילה וחצי מילה על הסוגיה הבוערת ושנויה במחלוקת.
משה ארבל: אגב, אני לא בטוח שאם יעלה לדיון במליאה, תישמע דווקא עמדתה של חברת הכנסת סטרוק.
משה ארבל: מאוד יכול להיות שיישמעו דעות מגוונות ודעות שונות, ויש סמכות גם לסגן היושב ראש, מהאופוזיציה או מהקואליציה, להצטרף לאותה הצעה לסדר ולהשמיע עמדה אחרת.
איתן גינזבורג: אני אספר לך חבר הכנסת ארבל שהוגשה הצעה לסדר נוספת של חבר הכנסת מוסי רז ואיימן עודה, בדיוק באותו נושא.
משה ארבל: נהדר.
משה ארבל: לכן אם היא תאושר יוכלו לבוא ולהשמיע כאן עמדה מגוונת ודעות שונות.
איתן גינזבורג: היא לא אושרה.
אורית סטרוק: אתם משתיקים את נושא הנגב ולא משנה אם זה מוסי רז או אורית סטרוק.
איתן גינזבורג: כשלא אישרו את ההצעה על פיצוי ענף התיירות, אז משתיקים את ענף התיירות?
איתן גינזבורג: כשלא מאשרים את הבקשה לתרופה לילדה עם מוגבלות בת חמש, אז משתיקים את הנושא הזה?
קריאה: לא דנו במסגרת חוק החשמל בנגב?
קריאה: כמה שעות היו בחוק החשמל?
קריאה: פחות מכפי שהיה צריך.
משה ארבל: לא הקדשנו את כל חוק החשמל לדיון בנגב?
משה ארבל: אני הייתי מצפה שאתה כממלא מקום יושב ראש הכנסת תפגין ניטרליות.
משה ארבל: לכל הפחות.
משה ארבל: אתה לא יכול עכשיו להביע את עמדת הנשיאות כשנשלח לכאן חבר נשיאות אחר.
משה ארבל: נשלח לכאן חבר כנסת צביקה האוזר בשם נשיאות הכנסת, אתה גם חבר נשיאות הכנסת וגם ממלא מקום יושב ראש ועדת הכנסת, בשנייה שאתה יושב כממלא מקום יושב ראש ועדת הכנסת, אתה לא חבר הנשיאות.
שלמה קרעי: אתה בכלל בניגוד עניינים.
שלמה קרעי: איך אתה מנהל ישיבה?
איתן גינזבורג: אני לא בניגוד עניינים.
איתן גינזבורג: תירגע.
משה ארבל: אגב, לכן באמת היה כדאי שיהיה ייעוץ משפטי בדיון הזה.
משה ארבל: לבוא ולומר שאתה עכשיו טוען את טענותיהם של חברי הנשיאות, לא ראוי.
איתן גינזבורג: מזה מספר שנים אני חבר הוועדה הזאת - - -
משה ארבל: נכון ואתה ממלא מקום היושב ראש.
איתן גינזבורג: והעמדה שלי היא עמדה קונסיסטנטית לאורך כל תקופת הכהונה של הכנסות השונות, זאת דעתי.
איתן גינזבורג: אני בדרך כלל במקרים חריגים מאוד מאשר כחבר ועדה החלטה.
משה ארבל: לגיטימי לגמרי.
איתן גינזבורג: אגב, בכנסת הקודמת לא הייתי חבר נשיאות.
משה ארבל: אבל עכשיו אתה גם יושב על כיסא יושב ראש ועדת הכנסת.
איתן גינזבורג: אני יכול להצביע.
משה ארבל: אין בעיה אבל כשאתה מביע דעה, העמדה העקרונית הזאת כאשר היא באה לבטא גם את עמדת נשיאות הכנסת, ואתה גם חבר נשיאות הכנסת – יש כאן מורכבות
איתן גינזבורג: מה זה קשור?
משה ארבל: לכן מצופה היה ולו לשם מראית העין שהעמדות הללו של נשיאות הכנסת יובאו בוועדה על ידי נציג נשיאות הכנסת שהגיע לכאן בתורנות וגם עושה עבודה טובה.
משה ארבל: הוא טען טענה מסוג אחד, הגבנו עליה לגבי מספרים וסטטיסטיקות, ועכשיו בדיון הזה – שפתחת אותו לדיון - אנחנו מבקשים ממנו שבשם נשיאות הכנסת יביע עמדה לגופה של ההצעה.
משה ארבל: יבוא יביע עמדה גם לגבי הדחיפות של הסוגיה הזאת.
משה ארבל: רק בשבוע שעבר - גם אם אורית סטרוק לא תאהב את האמירה הזאת, אני כן אומר אותה – ילד, נער משבט אל אטרש, בן 14, היה אזוק ברגליו בבית חולים עם רגליים שבורות.
משה ארבל: הקול הזה חייב להישמע כאן בכנסת הקול הזה, גם של תושבי הנגב הבדואים, צריך לבוא ולהישמע כאן בכנסת.
משה ארבל: החלטת הנשיאות במקרה הזה - למרות ששלושה חברי כנסת מסיעות שונות ביקשו לקיים דיון בנושא הבוער הזה, שבאמת הביא את מדינת ישראל לראש הכותרות בחדשות – הבקשה לבוא ולקיים דיון מגוון עם ריבוי דעות, ההחלטה של הנשיאות במקרה הזה לבוא ולהיתפס לסטטיסטיקות בלבד ולא להסביר לגופו של עניין למה לא לקיים את הדיון הזה, היא עמדה לא לגיטימית.
שלמה קרעי: תודה אדוני היושב ראש.
שלמה קרעי: קודם כל, כמו שאמרתי גם בפעמים קודמות, אני חושב שלא ראוי כל כך כשיש יושב ראש ועדה קבוע אחר שלא הוא ישב כאן אלא ישב כאן חבר נשיאות שבעיניי נמצא בניגוד עניינים בהחלטות כאלה.
איתן גינזבורג: אני לא מרגיש בניגוד עניינים.
שלמה קרעי: אדוני יושב הראש, גם אני הגשתי 4 פעמים ערעור על הצעות דחופות לסדר.
איתן גינזבורג: לא רק בנושא אחד.
שלמה קרעי: בנושא אחד.
צבי האוזר: היא הגישה כמעט כפליים ממך.
שלמה קרעי: אורית הצטרפה אלי בכל ארבעת הפעמים האלה.
שלמה קרעי: כמה התקבלו מתוך כל ה-23?
- דדון: אני צריכה לבדוק את הנתונים.
שלמה קרעי: כנראה אחת או שתיים.
שלמה קרעי: אם הייתם מאשרים במסורה ומקיימים את הדיון באופן ענייני כאן ולא רק כחותמת גומי לנשיאות, אולי גם ההגשות היו במסורה.
שלמה קרעי: אבל מכיוון שהגשנו 4 פעמים על אותו נושא ולא אישרתם באף אחת מהפעמים, לכן יש הצטברות של ערעורים.
שלמה קרעי: אדוני סגן יושב ראש הכנסת - - -
משה ארבל: איזה מהם?
משה ארבל: למי אתה מתכוון?
שלמה קרעי: לזה שמייצג את הנשיאות.
שלמה קרעי: מעבר לכל מה שאמר ארבל, ואני מסכים כמעט לכל מילה שלו.
משה ארבל: על מה לא?
שלמה קרעי: על זה שאתה לא מסכים שאיתן יגיב, שיאמר את דעתו.
שלמה קרעי: אני חושב שלאיתן שמורה הזכות לומר את דעתו.
שלמה קרעי: בעיניי הוא בניגוד עניינים אבל הוא יכול לומר את דעתו.
שלמה קרעי: כאן לא הסכמתי איתך.
שלמה קרעי: אתה שאלת במה לא הסכמתי ואני עניתי.
שלמה קרעי: אתה אדוני סגן יושב ראש הכנסת למעשה מתנגד למוסד הרוויזיה.
שלמה קרעי: יש לנו בקשה לדיון מחדש בכל הסתייגות, בכל נושא שעולה כאן לוועדה, בוודאי ובוודאי שיש לנו אפשרות להגיש רוויזיה, בקשה לדיון מחדש, על החלטה שלא היינו שותפים לה.
שלמה קרעי: זו בקשת רוויזיה שהיא מובנית, שהיא בסיסית והיא צריכה להיות.
שלמה קרעי: השימוש בעיניי צריך להיעשות בה בכל מקרה שאדם חושב שלא נעשה דיון כמו שנדרש בסוגיה שלו.
שלמה קרעי: לגופו של עניין.
שלמה קרעי: להבדיל מחבר הנשיאות שלא רצה להתייחס לגופו של עניין כי באמת כנראה אין לו מה לומר לגופו של עניין, אורית, אני מתפלא איך חשבת בכלל שהנשיאות תאשר בקשה כזאת, כאשר חבר הנשיאות לא גינה את ניסיונות הרצח וההרג שביצעו המצביעים שלו.
שלמה קרעי: אבנים נזרקו על אוטובוסים ועל רכבים פרטים, סלעים הושמו על מסילת רכבת ואם לא הערנות של הנהג, היה יוצאים כאן באסון שאני לא יודע להעריך חלילה מה יכול היה לקרות.
משה ארבל: אתה רוצה לומר לי שצביקה האוזר מייצג כאן בדיון את מנסור עבאס?
שלמה קרעי: אז תגיד את זה.
שלמה קרעי: אין לי שום ספק.
אורית סטרוק: אתה רוצה להגיד לי שמנסור עבאס לא רוצה שידברו על הנגב?
שלמה קרעי: תלוי מי ידבר על הנגב.
שלמה קרעי: לא את.
שלמה קרעי: לא אורית סטרוק.
משה ארבל: לא בכובע של אורית סטרוק.
שלמה קרעי: ולא בכובע של לבוא ולהסביר את התוהו ובוהו והמערב הפרוע שמתרחש בנגב.
שלמה קרעי: אתמול פגשתי כמה חברים מיבנה ומכל מיני מקומות ומישהו שאל אותי אם יש מסלול בטוח שאפשר לנסוע בו לאילת בלי להסתכן בכך שיזרקו עליו אבנים.
שלמה קרעי: אמרתי לו את האמת.
משה ארבל: מנתב"ג.
שלמה קרעי: בשמיים.
שלמה קרעי: מישהו מיבנה אתמול סיפר לי שחמותו גרה בדימונה ואשתו לא מוכנה להצטרף אליו לבקר את אימא שלו.
שלמה קרעי: היא אומרת שזה מסוכן, שהוא ילך לבד כי היא לא הולכת למקומות האלה.
שלמה קרעי: אתה מבין למה הפכנו?
שלמה קרעי: מדינת ישראל, הדרום, "עלו את זה בנגב ועליתם את ההר", הנגב, הציונות, כל מה שאתה מדבר עליו לפעמים בלהט חבר הכנסת האוזר, ופתאום זה כבר לא מעניין כי מנסור עבאס יושב בנשיאות והוא לא מוכן.
שלמה קרעי: כמו שבחוק החשמל נתתם רק לערבים ולא להתיישבות הצעירה, ואחרי שהם המחישו לנו מי אדוני הארץ, וואליד טאהא ומנסור עבאס על בימת הנואמים, הם ממשיכים לסרס אתכם.
שלמה קרעי: מילא אם היה רק מנסור עבאס, את מנסור עבאס אני יכול להבין אבל יש עוד גורמי שמאל פוסט ציוניים כמו יאיר גולן שעומד שם ואומר להם תמשיכו לעשות את מה שאתם עושים.
שלמה קרעי: תגיד, הבן אדם הזה נורמלי?
שלמה קרעי: את מי אתם מחזיקים אצלכם בממשלה?
שלמה קרעי: זה פשוט שיגעון.
משה ארבל: הוא אמר גם שנרגיע את אלקין אם צריך.
שלמה קרעי: להרגיע את אלקין, הוא יכול.
שלמה קרעי: זכותו.
שלמה קרעי: הם באמת שולטים באלקין.
שלמה קרעי: אלקין שולט בנו והם שולטים באלקין.
שלמה קרעי: בסוף כמו המשל עם העכבר ששולט בראש הממשלה.
איתן גינזבורג: שלמה, משפט לסיום.
שלמה קרעי: משפט סיכום שלי.
שלמה קרעי: כתשובה ציונית למה שעושים לכם השמאל הפוסט ציוני בקואליציה, שהם עושים כל מה שמתחשק להם בהצעות חוק, מצביעים לפי מצפונם ולא לפי עמדת הקואליציה, אני חושב שדבר הזה, שאתם חייבים אותו לתושבי הנגב, חייבים לקיים דיון, להראות שאכפת לכם, שאכפת לכנסת הזאת ממה שמתרחש בנגב.
שלמה קרעי: לכן אני מבקש לאשר את ההצעה.
איתן גינזבורג: חבר הכנסת אוחנה.
אמיר אוחנה: אתה מבין היושב ראש שבקואליציה הזאת אתה נחשב לסמן ימני.
אמיר אוחנה: אז ברכות על הצטרפותך למחנה.
אמיר אוחנה: אני רוצה לברך אותך על עוד משהו.
אמיר אוחנה: התבשרנו זה עתה שאתה תמלא את מקומו של יושב ראש הכנסת בהיעדרו, הוא נוסע לגרמניה, ואני רוצה לאחל לך הרבה הצלחה.
משה ארבל: אולי גם הנשיא יחליט לנסוע ואז תהיה נשיא המדינה.
יצחק פינדרוס: איתן, ברכותיי.
אמיר אוחנה: אני בכל אופן תמיד שמח שאתה מתקדם.
אמיר אוחנה: אני חושב שהדברים שאולי נאמרו כביכול בגנותה של חברת הכנסת סטרוק, שהיא מגישה הרבה ערעורים, מהיכרותי איתה – ואפשר להגיד היכרותי ארוכת השנים – זה לשבחה מכיוון שאורית היא אחת מחברות הכנסת החרוצות שיש במשכן הזה ושהיו במשכן הזה.
אמיר אוחנה: היא מגישה הרבה הצעות לסדר ובנושאים המרכזיים היא גם מגישה ערעורים כי היא סבורה שזה נושא מרכזי ואני סבור כמותה.
אמיר אוחנה: אני בכלל לא חושב שהיינו צריכים לעסוק דווקא באורית סטרוק.
אמיר אוחנה: יכול להיות שכל הערעורים שיתקבלו יהיו רק של אורית סטרוק כי הם צודקים ויכול להיות שאף ערעור שלה לא יתקבל כי אף אחד מהם לא צודק, אבל זה לא רלוונטי.
אמיר אוחנה: אם יתקבלו ערעורים שלה או לא, הנושא חשוב.
אמיר אוחנה: ראיתי את הנושאים שכן אושרו בנשיאות הכנסת.
אמיר אוחנה: מכיוון שכולם הוגשו על ידי האופוזיציה, אני כמובן לא אקל ראש באף אחד מהם.
אמיר אוחנה: הם כולם חשובים.
אמיר אוחנה: אבל אני חושב שהנושא של הנגב שממשלות ישראל כולן בעשרות השנים האחרונות עסקו בו - ואני חושב שאפילו צבי כמזכיר ממשלה זוכר זאת – בצורה מאוד מאוד כבדה ומשמעותית ואנחנו רואים אותו, ואני חושב שיש רכיבים בקואליציה הזאת שגם הם רואים אותו, כחבית חומר נפץ שעלול להתפוצץ.
אמיר אוחנה: אני ער לזה שסביב הנושא הזה יש מחלוקות קשות מאוד גם בתוך הקואליציה ולכן זה בדיוק המוסד של הצעות לסדר שנועד ללבן נושאים כבדים, מחלוקות כאלה בפרלמנט.
אמיר אוחנה: אני חושב שהנושא הזה הוא מספיק כבד ומספיק חשוב כדי שהערעור הזה יתקבל וכך אני מציע שנעשה כאן.
איתן גינזבורג: עמיחי שיקלי, בבקשה.
עמיחי שיקלי: אני מבקש לחזק את דבריה של חברת הכנסת אורית סטרוק ולהוסיף ולומר שאני חושב שאנחנו כרגע נמצאים בסיטואציה מאוד רגישה בנגב.
עמיחי שיקלי: אנחנו רואים ניצנים של אינתיפאדה.
עמיחי שיקלי: יכול להיות שזה לא יתפתח, שזה היה אירוע חד פעמי, כך כולנו מקווים, אבל יכול להיות שזה כן יתפתח וכן יתרחב למשהו יותר משמעותי.
עמיחי שיקלי: אנחנו רואים שלצערנו דווקא מהלכים שלכאורה אמורים היו לשרת את האוכלוסייה הזאת, בסופו של דבר מביאים את אותה אוכלוסייה לא להכרת הטוב לצרוך העניין אלא דווקא להמשך הקצנה והסלמה.
עמיחי שיקלי: אנחנו כולנו ערים לכך שגם בשבוע הבא אמורה לעלות הצעה להסדיר עוד ישובים ויש בקשה לעוד ישובים ויש גם את 11 הנקודות של רע"מ שמתכתב עם מורשת 11 הנקודות בנגב ב-46, אם אינני טועה.
עמיחי שיקלי: העניין הזה הוא כבד מדי כדי ששרים יחמקו מדיון או יטרפדו כאן דיונים חשובים על הנושא הזה.
עמיחי שיקלי: זה מצריך דיון, זה מצריך התייחסות ברמה הכי גבוהה שיש ובפרט כאשר יש קואליציה מאוד מאוד קטנה שעל פניו עושה רושם שהיא נסחטת על ידי רע"מ ומשלמת מחירים מאוד מאוד כבדים שיש להם השלכות לא רק לטווח הקרוב אלא גם לטווחים המאוד מאוד ארוכים על איך יתעצב הנגב ואיך הוא ייראה.
עמיחי שיקלי: אני חושב שזה נושא כבד שראוי להתייחסות מהגורמים הכי בכירים ולא נכון להשתמש בכלים פרלמנטריים כדי לסכל כאן דיונים שחברי כנסת מהאופוזיציה מבקשים לקיים.
עמיחי שיקלי: מעבר לכך, בהצלחה במילוי מקום.
איתן גינזבורג: חברת הכנסת וולדיגר.
מיכל מרים וולדיגר: לא שמעתי את דבריה של חברתי אורית.
מיכל מרים וולדיגר: שמעתי את חברי עמיחי.
מיכל מרים וולדיגר: אני רוצה להוסיף ולומר שמעבר לסוג של בלגן וקטסטרופה שאנחנו רואים, אני חייבת לומר שגם יש ציבור עצום ורק אתמול היינו במאה צמתים וראינו כ-200 אלף אנשים שיוצאים לרחוב וחשים דאגה עצומה לקיום שלנו.
מיכל מרים וולדיגר: אני חושבת שלו בשביל זה, למען יראו.
מיכל מרים וולדיגר: אני משפטנית כבר לא מעט שקלים וצדק צריך להיראות ולא רק להיעשות.
מיכל מרים וולדיגר: חשוב מאוד שגם ציבור שחושב אחרת מהממשלה הנוכחית יראה שמתקיימים כאן דיונים חשובים בדברים שהם ממש בבסיס המשמעות שלנו, הקיום שלנו במדינת ישראל.
מיכל מרים וולדיגר: אי אפשר להוציא את הנושא הזה כאילו הוא לא חשוב והוא לא רלוונטי ולא לקבל את הערעור הכול כך חשוב הזה לקיים דיון עומק בתחום, גם בגלל שהנושא הזה מאוד חשוב אבל בוודאי גם כי צריך לראות שמאפשרים לכולם לשמוע, לקבל תשובות משמעותיות ורציניות כי זה בסך הכול בית שהוא דוגמה.
מיכל מרים וולדיגר: מישהו - אולי חברי צביקה - כינה את המקום הזה שוק, אם אני לא טועה, אתמול או שלשום באחד הדיונים ואולי בוועדה כאן.
מיכל מרים וולדיגר: שוק במובן החיובי ולא השלילי.
צבי האוזר: שוק הדעות.
צבי האוזר: לי דווקא הייתה ביקורת על שוק הדעות.
צבי האוזר: כיכר השוק ריקה.
צבי האוזר: זה דיון מרתק שאפשר לעשות אותו.
מיכל מרים וולדיגר: צריך לעשות אותו לעיני הציבור כיד שכולם ישמעו וילמדו את הדברים ונקבל כאן תשובות ראויות למה שצריך לקבל.
מיכל מרים וולדיגר: חשוב מאוד לקבל את הערעור.
איתן גינזבורג: קרן ברק.
קרן ברק: אני פשוט בשוק מזה שההצעה הזאת לא התקבלה.
קרן ברק: חלק מהתפקיד שלנו בכנסת הוא להציף את הנושאים שנמצאים על סדר יומה של המדינה.
קרן ברק: אי אפשר לטעות בזה שזה אחד מהנושאים הכי חשובים.
קרן ברק: אני הייתי מקימה ועדת חקירה פרלמנטרית.
קרן ברק: הייתי עכשיו דנה עם מסקנות אמיתיות לגבי מה שקורה בנגב.
קרן ברק: זה נכון מאוד שזה לא מתחיל עכשיו אבל זה לא משנה, אנחנו חייבים לעצור את זה.
קרן ברק: זאת העת להתחיל לראות איך אנחנו פותרים את כל סוגיית הנגב ואיך אנחנו לא מוותרים על חבל ארץ כל כך משמעותי עבור כולנו.
קרן ברק: לכן זה לא משהו של קואליציה ואופוזיציה.
קרן ברק: זאת המדינה של כולנו ובהתחשב בכך שזאת המדינה של כולנו וזה חבל ארץ של כולנו, אנחנו צריכים לשבת ולעשות דיוני עומק, לא רק בממשלה כי אני לא בטוחה ששם מתרחשים אירועי עומק אלה, אלא דיונים בכנסת.
קרן ברק: לא דיון אחד של הצעה לסדר אלא דיונים שהולכים ומתמשכים של מעקב, של תפיסת עולם, של מה אנחנו הולכים לעשות שם.
קרן ברק: אני גם חושבת שצריך להקים גוף שהוא שמירה על ביטחון לאומי, כמו המשטרה, עוד מחלקה שתדאג - חוץ מהמשטרה וחוץ מהצבא - לאזרחי מדינת ישראל ובכלל לביטחון שלנו כאן אבל זה לחוד.
קרן ברק: אנחנו היום צריכים לשים את כל משאבינו על הנושאים האלה.
קרן ברק: עתיד המדינה והנגב הוא אחד המקומות הכי חשובים לנו ואני מבקשת שההצעה הזאת תתקבל וכי הערעור של חברתי אורית סטרוק יתקבל.
קרן ברק: מבחינתי צריכים לקיים סדרת דיונים וכולנו נשב ונקבל החלטה למען עתיד המדינה.
איתן גינזבורג: חברת הכנסת סטרוק.
אורית סטרוק: אני אומרת בעיקר לאיתן ולצביקה, וכמובן גם לכל החברים האחרים שבאו לתמוך.
אורית סטרוק: אני נורא מצטערת שהדיון נסחב לשאלה של אורית סטרוק.
קרן ברק: זה לא קשור לאורית סטרוק.
אורית סטרוק: את לא היית כאן.
אורית סטרוק: צביקה, אני רוצה להגיד לך, אני מאמינה שהנגב חשוב לך לא פחות מאשר לי.
אורית סטרוק: אני מאמינה שכמזכיר ממשלה לשעבר וכחבר פעיל במפלגה שלך אתה מודע – אין לי ספק שאתה מודע – למחלוקות הקשות שיש בתוך הקואליציה על עתיד הנגב ועל הדרישה המופקרת שמציג עכשיו עבאס ושהיא הציג אותה תוך כדי איום והוא יחזור לאיים ויחזור לסנדל ויחזור להטיל עליכם כל מיני סנקציות ברגע שהוא יראה שכלתה עליו הרעה ושהוא לא מקבל את כל מבוקשו.
אורית סטרוק: אני מאמינה שאתה יודע את הדברים.
אורית סטרוק: אני אומרת את זה בצער, צביקה, אני מאמינה שזאת הסיבה שהנושא לא עולה למליאה וזאת הסיבה אתה בחרת לדבר על אורית סטרוק ולא על הנגב.
אורית סטרוק: אני אומרת לך צביקה שבהינתן שאחוזים עצומים מיושבי הבית הזה, מנבחרי הציבור, אחוזים עצומים מהאנשים שהציבור שלח לכנסת לא מוכנים לקבל את הדרישות של מנסור עבאס.
אורית סטרוק: רק בגלל שהוא יושב בתוך הקואליציה הוא מכופף אתכם פעם אחר פעם.
אורית סטרוק: אני מאמינה שאתה מבין היטב שהנושא של הנגב חייב לעלות לדיון כאן בכנסת ולא יכול להמשיך להתנהל בחדרי חדרים, מאחורי הקלעים, ב-שושו, בלי שאף אחד יודע ושומע.
אורית סטרוק: אתה מכיר אותי צביקה מספיק טוב ומספיק שנים כדי שתדע שאני יודעת גם מה קורה בחדרי חדרים.
אורית סטרוק: גם את זה אתה יודע.
אורית סטרוק: אני אגיד כאן באנקדוטה, אדוני היושב ראש, שכאשר נכנסתי לכנסת, בכנסת ה-19, יש את הקטע הזה שאתה נותן נאום בכורה ומישהו עולה לברך אותך.
אורית סטרוק: עלה אורי אריאל לברך אותי ואמר שאורית סטרוק מנהלת את ישיבות הממשלה מאחורי הקלעים.
אורית סטרוק: אז גדעון סער העיר לו: גם עת ישיבות הקבינט.
אורית סטרוק: אני יודעת גם מה קורה מאחורי הקלעים וגם אתה צביקה יודע.
אורית סטרוק: גם אתה יודע שהנושא של הנגב קורע אתכם מבפנים.
משה ארבל: עד הממשלה הנוכחית.
משה ארבל: כרגע ראש הממשלה אמר לך לעוף לו מהעיניים.
אורית סטרוק: גם עכשיו אני יודעת מה קורה.
אורית סטרוק: תאמין לי שאני יודעת.
אורית סטרוק: אני אומרת לך צביקה, אני קוראת לך כי אתה הזכרת כאן את הצעד שהיה באמת יפה ובאמת מאוד מאוד ראוי שאתה הובלת כאן בחדר הזה כעלה הנושא של ט' באב, הובלת אתה צעד מאוד ראוי, ואני קוראת לך להוביל עכשיו צעד שיאפשר לנושא הנגב לעלות.
אורית סטרוק: אני רוצה שר שעומד על דוכן הכנסת ואומר לחברי הכנסת ולציבור על מה באמת הוויכוח עם 11 הנקודות האלה בנגב, על כמה דונמים מדובר, איזה שטחי מדינה אנחנו הולכים לאבד, האם אנחנו כן או לא נכנעים לאינתיפאדה האלימה של רע"מ.
אורית סטרוק: שר צריך לעמוד ולתת דין וחשבון לציבור על הנושא הזה.
אורית סטרוק: אני מבקשת ממך צביקה, כחברה, כשותפה לדרך לאורך שנים, לשנות את דעתך בעניין הזה וכן לאפשר לנושא הזה לעלות.
איתן גינזבורג: צביקה האוזר, בבקשה.
צבי האוזר: אורית, קודם כל, אני מודה על הדברים שאמרת ברמה האישית.
צבי האוזר: אני גם מעריך אותך מאוד אישית ואני בטוח שבשל בקיאותך בהליכות הכנסת את מבינה שהדיון איננו דיון של עמדתי מול עמדתך כאן בוועדה.
צבי האוזר: אני יכול להגיד לך שברמה האישית נושא הנגב קרוב ללבי.
צבי האוזר: אני יכול להגיד לך שברמה האישית נושאים נוספים שהיו השבוע על סדר היום קרובים ללבי אפילו לא פחות.
צבי האוזר: אני יכול לתת את ההצעה הדחופה לסדר של חברתנו רות וסרמן לנדא לגבי מניעת ההתלקחות הבאה והטיפול בעיר עכו.
צבי האוזר: זזה חשוב לי לא פחות.
צבי האוזר: עכו חשובה.
צבי האוזר: אל תפקירו את עכו.
צבי האוזר: ההצעה הזאת לא עלתה.
צבי האוזר: עכשיו תורי לדבר.
צבי האוזר: אני לא מבין למה אני לא יכול לדבר ולהציג את הדברים.
צבי האוזר: אני מבקש לשמוע את הדברים שלי באותה נחת ששמענו את הדברים של קרן ושל אורית.
קרן ברק: היא לא דיברה בכזה פאתוס.
צבי האוזר: זה סגנוני לדבר, בפאתוס.
צבי האוזר: אני חושב שלכנסת הזאת חסר קצת פאתוס.
צבי האוזר: יש לה יותר מדי שכונה וחסר לה פאתוס.
צבי האוזר: אני חושב שאצלך עדיף שכונה מפאתוס, ואצלו עדיף פאתוס על שכונה ותכבדי כל אחד ואת צורת הדיבור שלו.
צבי האוזר: אני חושב שלפני יומיים עלית אלי אמרת שאת נכנסת בחרדת קודש למקום הזה.
צבי האוזר: אז תיכנסי בחרדת קודש גם לוועדה הזאת.
צבי האוזר: לא מדובר כאן בבית קפה ואל תפריעי לי בדבריי כאן בוועדה.
קרן ברק: אני אוטנטית.
צבי האוזר: אני אוטנטי לא פחות ממך ואל תייחסי לאנשים כן אוטנטיות או לא אוטנטיות.
צבי האוזר: אל תתני באנשים סימנים בדרך הדיבור שלהם.
צבי האוזר: אני מדבר ככה, את מדברת אחרת, יצפה הציבור וישפוט.
צבי האוזר: אני מבקש, לא ציונים אישיים.
צבי האוזר: לכן אומר בפאתוס שלי אל מול הפאתוס של אורית סטרוק על פנייה נרגשת בנגב.
צבי האוזר: קראתי קריאה נרגשת להתלקחות הבאה וטיפול בעיר עכו של רות וסרמן לנדא, הצעה דחופה לסדר שלצערי הרב הנשיאות לא קיבלה.
צבי האוזר: לא זו אף זו, נושא הנגב עלה לפני פחות משבועיים במסגרת חוק החשמל.
צבי האוזר: הדיון התקיים במשך 14 שעות.